RS จะกลับมาสดใส
ทางผู้บริหาร RS ระบุว่า ผลประกอบการในไตรมาส 4 ปี 2561 จะกลับมาเติบโตอีกครั้ง มีปัจจัยหนุนจากธุรกิจโมเดล Multi-platform Commerce (MPC) ที่เห็นการฟื้นตัวในช่วงปลายเดือนกันยายน และกลับมาทำยอดขายได้เทียบเท่ากับไตรมาส 1/2561 ซึ่งเป็นสถิติสูงสุด ราว 170-180 ล้านบาทต่อเดือน
8 ธ.ค. 2561

คุณค่าบริษัท
ทางผู้บริหาร บริษัท อาร์เอส จำกัด (มหาชน) หรือ RS ระบุว่า ผลประกอบการในไตรมาส 4 ปี 2561 จะกลับมาเติบโตอีกครั้ง มีปัจจัยหนุนจากธุรกิจโมเดล Multi-platform Commerce (MPC) ที่เห็นการฟื้นตัวในช่วงปลายเดือนกันยายน และกลับมาทำยอดขายได้เทียบเท่ากับไตรมาส 1/2561 ซึ่งเป็นสถิติสูงสุด ราว 170-180 ล้านบาทต่อเดือน
ส่วนเดือนตุลาคม โมเมนตัมยังคงดีต่อเนื่อง ทำยอดขาย 190 ล้านบาทต่อเดือน โดยมีการรับรู้รายได้จากการส่งมอบสินค้าพระพิฆเนศ ราว 20 ล้านบาท พร้อมคาดว่าเดือนธันวาคมจะเป็นเดือนที่ดีที่สุดพร้อมทำสถิติยอดขายสูงสุดใหม่ เนื่องจากจะมีการทำโปรโมชั่น Grand Sale ในช่วงปลายเดือน หนุนยอดขายเพิ่มขึ้น 10-20%
ขณะที่ Gross Margin จะลดลงจาก 70% เป็น 65% ส่วนธุรกิจสื่อต้องยอมรับว่าปีนี้ทำได้ต่ำกว่าเป้าที่วางไว้ สาเหตุจากเอเจนซี่ระมัดระวังในการใช้เม็ดเงินโฆษณามาก โดยการปรับขึ้นอัตราโฆษณา เอเจนซี่ก็จะลดอัตราการใช้สื่อลง ใช้เม็ดเงินเท่าเดิม อย่างไรก็ตาม เชื่อว่าปี 2562 เม็ดเงินโฆษณาทีวีมีแนวโน้มดีกว่าปีนี้ ด้วยปัจจัยบวกจากการเลือกตั้งในช่วงต้นปี
สำหรับธุรกิจโมเดล Multi-platform Commerce (MPC) ในไตรมาส 4/2561 นอกจากจะมีการจัดโปรโมชั่น Grand Sale ในช่วงปลายเดือน ธ.ค. แล้ว ยังมีการเพิ่มประเภทสินค้าใหม่หมวด Organic และสินค้าหมวด Home &amp; Life Style เพิ่มขึ้นอีก ส่งผลให้จำนวน SKU จะเพิ่มเป็น 100 SKU จาก 29 SKU ในปี 2560 ส่วนปี 2562 มีแผนเพิ่ม SKU เป็น 2 เท่าและเพิ่ม Hero Products อีก 3 เท่า
สำหรับช่องทางการขายยังคงเน้นไปที่ Outbound ซึ่งเติบโตได้ดีจากการเพิ่ม Call center และมีฐานข้อมูลลูกค้ากว่า 1.05 ล้านราย ในปัจจุบัน ขณะที่ธุรกิจสื่อทีวีช่อง 8 เน้นให้ความสำคัญไปที่การควบคุมต้นทุนให้มีความคุ้มค่ามากที่สุด โดยในไตรมาส 3/2561 มีการตัดรายการมวยออกไป 3 รายการ และทำรายการมวยใหม่ 1 รายการ สามารถประหยัดต้นทุนไปได้ 30 ล้านบาท/ไตรมาส และจะให้ความสำคัญกับ Content ประเภทละครไทยมากขึ้น ซึ่งสามารถสร้างเรตติ้งได้ดีกว่า
นอกจากนี้ บล.เอเซีย พลัส คาดกำไรสุทธิปี 2561 เท่ากับ 527 ล้านบาท เติบโต 58% จากงวดเดียวกันของปีก่อน แม้ปีนี้ธุรกิจสื่อจะอ่อนตัวลง แต่ได้ธุรกิจ MPC ที่เติบโตอย่างโดดเด่นจากงวดเดียวกันของปีก่อน แม้จะมีสะดุดไปบ้างในช่วง เดือน เม.ย.-ส.ค. ซึ่งปัจจุบันยอดขายถือว่ากลับมาปกติแล้ว และมีโมเมนตันที่ดี ทั้งนี้ RS จะมีการแถลงแผนธุรกิจปี 2562 ในวันที่ 14 ม.ค. 2562
ดังนั้น ให้คำแนะนำ “ซื้อ” ประเมินมูลค่าพื้นฐานปี 2562 เท่ากับ 17.20 บาท มองว่าราคาหุ้น RS ตอบรับการชะลอตัวของกำไรในไตรมาส 2 และ 3 ไปแล้ว เชื่อว่าไตรมาส 4/2561 จะกลับมาเติบโต
…
ผู้ถือหุ้นรายใหญ่
รายชื่อกรรมการ